CELEX: 32017R2154
Language: el
Date: 2017-09-22 00:00:00
Title: Κατ' εξουσιοδότηση κανονισμός (ΕΕ) 2017/2154 της Επιτροπής, της 22ας Σεπτεμβρίου 2017, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τις ρυθμίσεις έμμεσης εκκαθάρισης (Κείμενο που παρουσιάζει ενδιαφέρον για τον ΕΟΧ )

21.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 304/6
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/2154 ΤΗΣ ΕΠΙΤΡΟΠΉΣ
   της 22ας Σεπτεμβρίου 2017
   για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τις ρυθμίσεις έμμεσης εκκαθάρισης
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΉ ΕΠΙΤΡΟΠΉ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 30 παράγραφος 2,
   Εκτιμώντας τα ακόλουθα:
   
               (1)
            
            
               Οι ρυθμίσεις έμμεσης εκκαθάρισης δεν θα πρέπει να εκθέτουν τους κεντρικούς αντισυμβαλλομένους (CCP), τα εκκαθαριστικά μέλη, τους πελάτες, τους έμμεσους πελάτες ή τα περαιτέρω επίπεδα έμμεσων πελατών σε επιπρόσθετο κίνδυνο αντισυμβαλλομένου, και τα περιουσιακά στοιχεία και οι θέσεις των έμμεσων πελατών θα πρέπει να επωφελούνται από κατάλληλο επίπεδο προστασίας. Ως εκ τούτου, είναι ουσιαστικής σημασίας οποιοσδήποτε τύπος ρυθμίσεων έμμεσης εκκαθάρισης να πληροί κάποιες ελάχιστες προϋποθέσεις για την κατοχύρωση της ασφάλειάς τους. Για τον σκοπό αυτόν, τα μέρη που συμμετέχουν σε ρυθμίσεις έμμεσης εκκαθάρισης θα πρέπει να υπόκεινται σε συγκεκριμένες υποχρεώσεις, οι δε ρυθμίσεις έμμεσης εκκαθάρισης θα πρέπει να επιτρέπονται μόνον εφόσον πληρούν τις προϋποθέσεις που καθορίζονται στον παρόντα κανονισμό.
            
         
               (2)
            
            
               Δεδομένου ότι τα περιουσιακά στοιχεία και οι θέσεις του αντισυμβαλλομένου στον οποίο παρέχονται υπηρεσίες έμμεσης εκκαθάρισης θα πρέπει να επωφελούνται από προστασία με ισοδύναμο αποτέλεσμα με εκείνο που προβλέπεται στα άρθρα 39 και 48 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (2), οι διάφορες έννοιες έμμεσων πελατών είναι καίριας σημασίας για τον παρόντα κανονισμό, και θα πρέπει να οριστούν σε αυτόν.
            
         
               (3)
            
            
               Λαμβανομένου υπόψη ότι τα εκκαθαριστικά μέλη θα πρέπει να πληρούν τις απαιτήσεις για να είναι συμμετέχοντες, κατά την έννοια της οδηγίας 98/26/ΕΚ του Ευρωπαϊκού Κοινοβουλίου και του Συμβουλίου (3), και προκειμένου να διασφαλιστεί ισοδύναμο επίπεδο προστασίας σε έμμεσους πελάτες όπως αυτό που παρέχεται σε πελάτες βάσει του κανονισμού (ΕΕ) αριθ. 648/2012, οι πελάτες που παρέχουν υπηρεσίες έμμεσης εκκαθάρισης θα πρέπει να είναι πιστωτικά ιδρύματα, επιχειρήσεις επενδύσεων, ή οντότητες τρίτων χωρών ισοδύναμες με πιστωτικά ιδρύματα ή επιχειρήσεις επενδύσεων
            
         
               (4)
            
            
               Ο υψηλότερος βαθμός διαμεσολάβησης μεταξύ ενός κεντρικού αντισυμβαλλομένου και των διαφόρων επιπέδων έμμεσων πελατών προϋποθέτει πρόσθετα λειτουργικά στάδια, πρόσθετους λογαριασμούς, καθώς και πολυπλοκότερες τεχνολογικές λύσεις και ροές επεξεργασίας. Το γεγονός αυτό συνεπάγεται αύξηση της πολυπλοκότητας των ρυθμίσεων έμμεσης εκκαθάρισης, σε σύγκριση με τις ρυθμίσεις εκκαθάρισης πελατών. Ως εκ τούτου, ο υψηλότερος αυτός βαθμός διαμεσολάβησης θα πρέπει να μετριαστεί με απαιτήσεις για μια εναλλακτική και λειτουργικά απλούστερη επιλογή δομών λογαριασμών για τις ρυθμίσεις έμμεσης εκκαθάρισης σε σχέση με τις ρυθμίσεις εκκαθάρισης πελατών.
            
         
               (5)
            
            
               Οι ρυθμίσεις εκκαθάρισης πελατών απαιτούν την προσφορά ατομικών διαχωρισμένων λογαριασμών. Εντούτοις, για τις ρυθμίσεις έμμεσης εκκαθάρισης, πέραν των συλλογικών έμμεσων λογαριασμών που επιτρέπουν τον συμψηφισμό των θέσεων διαφορετικών έμμεσων πελατών στον ίδιο ακαθάριστο συλλογικό έμμεσο λογαριασμό, θα πρέπει να απαιτείται η προσφορά μόνον μιας δομής ακαθάριστου συλλογικού έμμεσου λογαριασμού, η οποία, αφενός, θα διαθέτει μηχανισμόμεταφοράς του ζητούμενου περιθωρίου ασφαλείας, και, εφόσον συμφωνηθεί, του περιθωρίου ασφαλείας που υπερβαίνειτο ζητούμενο περιθώριο ασφαλείας, από τον έμμεσο πελάτη μέχρι και τον κεντρικό αντισυμβαλλόμενο και, αφετέρου, δεν θα επιτρέπει τον εν λόγω συμψηφισμό. Ο μηχανισμός αυτός επιτρέπει την ταυτοποίηση, κατά τρόποισοδύναμο με τους ατομικά διαχωρισμένους λογαριασμούς, μεταξύ, αφενός, της ασφάλειας και των θέσεων που τηρούνται για λογαριασμό συγκεκριμένου έμμεσου πελάτη και, αφετέρου, της ασφάλειας και των θέσεων που τηρούνται για λογαριασμό του πελάτη ή άλλων έμμεσων πελατών.
            
         
               (6)
            
            
               Επιπλέον, ακόμη και αν τα περιουσιακά στοιχεία και οι θέσεις που τηρούνται σε δομή ακαθάριστου συλλογικού λογαριασμού για ρυθμίσεις έμμεσης εκκαθάρισης εξακολουθούν, ενδεχομένως, να εκτίθενται στις ζημίες άλλου έμμεσου πελάτη, δεδομένου ότι τα εν λόγω περιουσιακά στοιχεία και θέσεις είναι όλα μαζί αναμεμειγμένα σε έναν λογαριασμό, η ταχύτητα με την οποία μπορούν να ταυτοποιούνται τα εν λόγω περιουσιακά στοιχεία και θέσεις, όπου είναι αναγκαίο, για τη ρευστοποίησή τους λόγω αθέτησης υποχρέωσης, συμβάλλει στην ελαχιστοποίηση των δυνητικών αυτών ζημιών.
            
         
               (7)
            
            
               Ο εν λόγω μηχανισμός παρέχει, παράλληλα, τη δυνατότητα χρήσης μιας πολύ πιο απλής δομής λογαριασμού, η οποία μειώνει το κόστος και την πολυπλοκότητα, σε σύγκριση με τους ατομικά διαχωρισμένους λογαριασμούς, και, ταυτόχρονα, επιτρέπει τη διάκριση της ασφάλειας και των θέσεων διαφορετικών έμμεσων πελατών, διασφαλίζοντας, συνεπώς, ένα επίπεδο προστασίας ισοδύναμο με το επίπεδο προστασίας που προσφέρει ο ατομικά διαχωρισμένος λογαριασμός. Η απαίτηση προσφοράς ακαθάριστων συλλογικών έμμεσων λογαριασμών δεν θα πρέπει, ωστόσο, να αποκλείει τη δυνατότητα προσφοράς ατομικά διαχωρισμένων έμμεσων λογαριασμών σε έμμεσους πελάτες, στο πλαίσιο ρυθμίσεων εκκαθάρισης στις οποίες συμμετέχουν ένας κεντρικός αντισυμβαλλόμενος, ένα εκκαθαριστικό μέλος, ένας πελάτης και ένα μόνον επίπεδο έμμεσων πελατών.
            
         
               (8)
            
            
               Προς διευκόλυνση της πρόσβασης σε κεντρική εκκαθάριση, μέσω του εξορθολογισμού των υπηρεσιών εκκαθάρισης και της απλοποίησης των εμπορικών σχέσεων μεταξύ των εκκαθαριστικών μελών, των πελατών και των έμμεσων πελατών, ορισμένοι όμιλοι προσφέρουν υπηρεσίες εκκαθάρισης χρησιμοποιώντας δύο οντότητες του ίδιου ομίλου, οι οποίες διαμεσολαβούν για την παροχή των εν λόγω υπηρεσιών. Για παρόμοιους λόγους, ο όμιλος του πελάτη χρησιμοποιεί ενίοτε μία οντότητα, η οποία συναλλάσσεται απευθείας με το εκκαθαριστικό μέλος, και μία διαφορετική οντότητα, η οποία συναλλάσσεται απευθείας με τον έμμεσο πελάτη, συνήθως επειδή η δεύτερη αυτή οντότητα είναι εγκατεστημένη στην περιοχή δικαιοδοσίας του έμμεσου πελάτη. Στις περιπτώσεις αυτές, επιτυγχάνεται ο εξορθολογισμός των υπηρεσιών εκκαθάρισης μεταξύ των διαφόρων οικονομικών δραστηριοτήτων του ομίλου και, παράλληλα, η απλοποίηση της εμπορικής σχέσης μεταξύ των εκκαθαριστικών μελών, των πελατών και των έμμεσων πελατών. Τα εν λόγω είδη ρυθμίσεων θα πρέπει να επιτρέπονται, εφόσον πληρούν συγκεκριμένες προϋποθέσεις, που διασφαλίζουν ότι δεν αυξάνεται ο κίνδυνος αντισυμβαλλομένου και ότι παρέχεται κατάλληλο επίπεδο προστασίας στην έμμεση εκκαθάριση.
            
         
               (9)
            
            
               Σε αλυσίδες έμμεσης εκκαθάρισης, στις οποίες συμμετέχουν περισσότερα μέρη πέραν του κεντρικού αντισυμβαλλομένου, του εκκαθαριστικού μέλους, του πελάτη και ενός μόνον επιπέδου έμμεσων πελατών, η χρήση ατομικά διαχωρισμένων λογαριασμών θα μπορούσε να οδηγήσει σε μη αναμενόμενες τεχνικές δυσκολίες, δεδομένου ότι θα πρέπει να γίνει διαχείριση της ενδεχόμενης αθέτησης υποχρέωσης από έναν ή περισσότερους αντισυμβαλλομένους στην εν λόγω αλυσίδα, καθώς και του μεγάλου αριθμού των ατομικά διαχωρισμένων λογαριασμών. Η προσφορά ατομικά διαχωρισμένων λογαριασμών, στο πλαίσιο αυτών των μεγαλύτερων αλυσίδων, θα μπορούσε να παραπλανήσει τους αντισυμβαλλομένους που επιζητούν το επίπεδο προστασίας που συνδέεται, κατά κανόνα, με τους ατομικά διαχωρισμένους λογαριασμούς, δεδομένου ότι το εν λόγω επίπεδο προστασίας ενδέχεται να μην επιτυγχάνεται σε ορισμένες από αυτές τις μεγαλύτερες αλυσίδες. Προς αποφυγή των κινδύνων που απορρέουν από μια τέτοια εσφαλμένη υπόθεση, στις εν λόγω μεγαλύτερες αλυσίδες έμμεσης εκκαθάρισης θα πρέπει να επιτρέπεται η χρήση μόνο συλλογικών διαχωρισμένων λογαριασμών, υπό την προϋπόθεση ότι οι αντισυμβαλλόμενοι που εκκαθαρίζουν μέσω των εν λόγω ρυθμίσεων είναι πλήρως ενημερωμένοι σχετικά με το επίπεδο διαχωρισμού και τους κινδύνους που συνδέονται με αυτό το είδος λογαριασμού.
            
         
               (10)
            
            
               Προκειμένου να διασφαλιστεί ότι το ποσό του περιθωρίου ασφαλείας που ζητείται στο πλαίσιο της δομής του ακαθάριστου συλλογικού έμμεσου λογαριασμού είναι το ίδιο με το αντίστοιχο ποσό που θα ζητούνταν σε περίπτωση χρήσης ατομικά διαχωρισμένου λογαριασμού έμμεσης εκκαθάρισης, ο κεντρικός αντισυμβαλλόμενος θα πρέπει να λαμβάνει πληροφορίες σχετικά με τις θέσεις που τηρούνται για λογαριασμό του έμμεσου πελάτη, ώστε να υπολογίσει το σχετικό συμπληρωματικό περιθώριο ασφαλείας για τον έμμεσο πελάτη επί τη βάσει έμμεσου πελάτη.
            
         
               (11)
            
            
               Προς διασφάλιση της ισοδυναμίας με την εκκαθάριση πελατών, το εκκαθαριστικό μέλος θα πρέπει να έχει προβλέψει διαδικασίες, ώστε να διευκολύνεται η μεταφορά των θέσεων των έμμεσων πελατών σε εναλλακτικό πελάτη, σε περίπτωση πτώχευσης πελάτη που παρέχει υπηρεσίες έμμεσης εκκαθάρισης. Για τον ίδιο λόγο, το εκκαθαριστικό μέλος θα πρέπει επίσης να έχει προβλέψει διαδικασίες για τη ρευστοποίηση των θέσεων και των περιουσιακών στοιχείων των έμμεσων πελατών, καθώς και για την επιστροφή του προϊόντος της ρευστοποίησης στους εν λόγω έμμεσους πελάτες, εφόσον αυτοί είναι γνωστοί. Εάν, για οποιονδήποτε λόγο, το προϊόν της ρευστοποίησης δεν είναι δυνατόν να επιστραφεί απευθείας στους σχετικούς έμμεσους πελάτες, το προϊόν της ρευστοποίησης θα πρέπει να επιστρέφεται στον πελάτη που αθετεί υποχρέωση, για λογαριασμό των έμμεσων πελατών του.
            
         
               (12)
            
            
               Θα πρέπει να προβλεφθούν διαδικασίες, ούτως ώστε, σε περίπτωση αθέτησης υποχρέωσης πελάτη, να μπορούν να καθίστανται γνωστές οι πληροφορίες σχετικά με την ταυτότητα των έμμεσων πελατών, και το εκκαθαριστικό μέλος να είναι σε θέση να προσδιορίζει τα περιουσιακά στοιχεία και τις θέσεις που ανήκουν σε κάθε έμμεσο πελάτη.
            
         
               (13)
            
            
               Ο πελάτης που παρέχει υπηρεσίες έμμεσης εκκαθάρισης θα πρέπει να προσφέρει στον έμμεσο πελάτη τη δυνατότητα επιλογής μεταξύ διαφόρων δομών λογαριασμών. Ωστόσο, είναι πιθανόν ο έμμεσος πελάτης να μην έχει δώσει εντολή στον πελάτη σχετικά με την επιλογή του, εντός ευλόγου χρονικού διαστήματος. Στην περίπτωση αυτή, ο πελάτης αυτός θα πρέπει να είναι σε θέση να παρέχει υπηρεσίες έμμεσης εκκαθάρισης στον εν λόγω έμμεσο πελάτη χρησιμοποιώντας οποιαδήποτε δομή λογαριασμού, υπό την προϋπόθεση ότι ο πελάτης ενημερώνει τον έμμεσο πελάτη σχετικά με τη χρησιμοποιούμενη δομή λογαριασμού, τους κινδύνους που συνδέονται με αυτόν τον λογαριασμό και το επίπεδο διαχωρισμού του, καθώς και σχετικά με τη δυνατότητα αλλαγής της δομής λογαριασμού ανά πάσα στιγμή.
            
         
               (14)
            
            
               Οι ρυθμίσεις έμμεσης εκκαθάρισης ενδέχεται να προκαλέσουν την εμφάνιση ειδικών κινδύνων. Επομένως, είναι αναγκαίο όλα τα μέρη που συμμετέχουν σε ρυθμίσεις έμμεσης εκκαθάρισης, συμπεριλαμβανομένων των εκκαθαριστικών μελών και των κεντρικών αντισυμβαλλομένων, να προσδιορίζουν, να παρακολουθούν και να διαχειρίζονται, επί συνεχούς βάσεως, τυχόν ουσιαστικούς κινδύνους που προκύπτουν από τις εν λόγω ρυθμίσεις. Για τους σκοπούς αυτούς, είναι ιδιαίτερα σημαντική η κατάλληλη ανταλλαγή πληροφοριών μεταξύ πελατών και εκκαθαριστικών μελών. Τα εκκαθαριστικά μέλη θα πρέπει, ωστόσο, να διασφαλίζουν ότι οι εν λόγω πληροφορίες χρησιμοποιούνται μόνο για σκοπούς διαχείρισης κινδύνων και καθορισμού των περιθωρίων ασφαλείας και ότι δεν γίνεται κακή χρήση εμπορικά ευαίσθητων πληροφοριών.
            
         
               (15)
            
            
               Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο οι διατάξεις του παρόντος κανονισμού και οι σχετικές διατάξεις του κανονισμού (ΕΕ) αριθ. 600/2014 να εφαρμοστούν από την ίδια ημερομηνία.
            
         
               (16)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
            
         
               (17)
            
            
               Σύμφωνα με το άρθρο 10 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (4), η ΕΑΚΑΑ διενήργησε ανοιχτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   α)   «πελάτης»: ο πελάτης όπως ορίζεται στο άρθρο 2 σημείο 15) του κανονισμού (ΕΕ) αριθ. 648/2012·
   β)   «έμμεσος πελάτης»: ο πελάτης ενός πελάτη όπως ορίζεται στο στοιχείο α)·
   γ)   «ρυθμίσεις έμμεσης εκκαθάρισης»: η σειρά συμβατικών σχέσεων μεταξύ των παρόχων και των αποδεκτών των υπηρεσιών έμμεσης εκκαθάρισης, που παρέχονται από πελάτη, έμμεσο πελάτη ή δεύτερο έμμεσο πελάτη·
   δ)   «δεύτερος έμμεσος πελάτης»: ο πελάτης ενός έμμεσου πελάτη όπως ορίζεται στο στοιχείο β)·
   ε)   «τρίτος έμμεσος πελάτης»: ο πελάτης ενός δεύτερου έμμεσου πελάτη όπως ορίζεται στο στοιχείο δ).
   Άρθρο 2
   Απαιτήσεις για την παροχή υπηρεσιών έμμεσης εκκαθάρισης από πελάτες
   1.   Ένας πελάτης μπορεί να παρέχει υπηρεσίες έμμεσης εκκαθάρισης σε έμμεσους πελάτες, μόνον εάν πληρούνται όλες οι ακόλουθες προϋποθέσεις:
   
               α)
            
            
               ο πελάτης είναι αδειοδοτημένο/-η πιστωτικό ίδρυμα ή επιχείρηση επενδύσεων ή οντότητα εγκατεστημένη σε τρίτη χώρα, η οποία θα εθεωρείτο πιστωτικό ίδρυμα ή επιχείρηση επενδύσεων, εάν η εν λόγω οντότητα ήταν εγκατεστημένη στην Ένωση·
            
         
               β)
            
            
               ο πελάτης παρέχει υπηρεσίες έμμεσης εκκαθάρισης υπό εύλογους εμπορικούς όρους και δημοσιοποιεί τους γενικούς όρους και προϋποθέσεις βάσει των οποίων παρέχει τις εν λόγω υπηρεσίες·
            
         
               γ)
            
            
               το εκκαθαριστικό μέλος έχει συμφωνήσει με τους γενικούς όρους και τις προϋποθέσεις που αναφέρονται στο στοιχείο β) της παρούσας παραγράφου.
            
         2.   Ο πελάτης που αναφέρεται στην παράγραφο 1 και ο έμμεσος πελάτης συνάπτουν, εγγράφως, ρύθμιση έμμεσης εκκαθάρισης. H ρύθμιση έμμεσης εκκαθάρισης περιλαμβάνει τουλάχιστον τους ακόλουθους συμβατικούς όρους:
   
               α)
            
            
               τους γενικούς όρους και τις προϋποθέσεις που αναφέρονται στην παράγραφο 1 στοιχείο β)·
            
         
               β)
            
            
               τη δέσμευση του πελάτη να τηρήσει όλες τις υποχρεώσεις του έμμεσου πελάτη έναντι του εκκαθαριστικού μέλους όσον αφορά τις συναλλαγές που καλύπτονται από τη ρύθμιση έμμεσης εκκαθάρισης.
            
         Όλες οι πτυχές της ρύθμισης έμμεσης εκκαθάρισης τεκμηριώνονται σαφώς.
   3.   Ο κεντρικός αντισυμβαλλόμενος δεν εμποδίζει τη σύναψη ρυθμίσεων έμμεσης εκκαθάρισης που συνάπτονται υπό εύλογους εμπορικούς όρους.
   Άρθρο 3
   Υποχρεώσεις των κεντρικών αντισυμβαλλομένων
   1.   Ο κεντρικός αντισυμβαλλόμενος ανοίγει και διατηρεί οποιονδήποτε από τους λογαριασμούς που αναφέρονται στο άρθρο 4 παράγραφος 4, σύμφωνα με το σχετικό αίτημα του εκκαθαριστικού μέλους.
   2.   Ο κεντρικός αντισυμβαλλόμενος που τηρεί σε λογαριασμό τα περιουσιακά στοιχεία και τις θέσεις διαφόρων έμμεσων πελατών, όπως αναφέρεται στο άρθρο 4 παράγραφος 4 στοιχείο β), τηρεί χωριστά αρχεία για τις θέσεις κάθε έμμεσου πελάτη, υπολογίζει τα περιθώρια ασφαλείας σε σχέση με κάθε έμμεσο πελάτη και συγκεντρώνει το ποσό των εν λόγω περιθωρίων ασφαλείας σε ακαθάριστη βάση, βάσει των πληροφοριών που αναφέρονται στο άρθρο 4 παράγραφος 3.
   3.   Ο κεντρικός αντισυμβαλλόμενος προσδιορίζει, παρακολουθεί και διαχειρίζεται τυχόν ουσιαστικούς κινδύνους, που προκύπτουν από την παροχή υπηρεσιών έμμεσης εκκαθάρισης και μπορεί να επηρεάσουν την ανθεκτικότητα του κεντρικού αντισυμβαλλομένου σε αντίξοες εξελίξεις της αγοράς.
   Άρθρο 4
   Υποχρεώσεις των εκκαθαριστικών μελών
   1.   Το εκκαθαριστικό μέλος που παρέχει υπηρεσίες έμμεσης εκκαθάρισης το πράττει υπό εύλογους εμπορικούς όρους και δημοσιοποιεί τους γενικούς όρους και προϋποθέσεις βάσει των οποίων παρέχει τις εν λόγω υπηρεσίες.
   Οι γενικοί όροι και προϋποθέσεις που αναφέρονται στο πρώτο εδάφιο περιλαμβάνουν τις ελάχιστες απαιτήσεις χρηματοοικονομικών πόρων και λειτουργικής ικανότητας για πελάτες που παρέχουν υπηρεσίες έμμεσης εκκαθάρισης.
   2.   Το εκκαθαριστικό μέλος που παρέχει υπηρεσίες έμμεσης εκκαθάρισης ανοίγει και διατηρεί τουλάχιστον τους ακόλουθους λογαριασμούς, σύμφωνα με το σχετικό αίτημα του πελάτη:
   
               α)
            
            
               έναν συλλογικό λογαριασμό με τα περιουσιακά στοιχεία και τις θέσεις που τηρούνται από τον εν λόγω πελάτη για λογαριασμό των έμμεσων πελατών του·
            
         
               β)
            
            
               έναν συλλογικό λογαριασμό με τα περιουσιακά στοιχεία και τις θέσεις που τηρούνται από τον εν λόγω πελάτη για λογαριασμό των έμμεσων πελατών του, στο πλαίσιο το οποίου το εκκαθαριστικό μέλος διασφαλίζει ότι οι θέσεις του έμμεσου πελάτη δεν συμψηφίζονται με τις θέσεις άλλου έμμεσου πελάτη, και ότι τα περιουσιακά στοιχεία του έμμεσου πελάτη δεν μπορούν να χρησιμοποιηθούν για την κάλυψη των θέσεων άλλου έμμεσου πελάτη.
            
         3.   Το εκκαθαριστικό μέλος που τηρεί σε λογαριασμό τα περιουσιακά στοιχεία και τις θέσεις για λογαριασμό διαφόρων έμμεσων πελατών, όπως αναφέρεται στην παράγραφο 2 στοιχείο β), παρέχει στον κεντρικό αντισυμβαλλόμενο, επί καθημερινής βάσεως, όλες τις αναγκαίες πληροφορίες, ούτως ώστε ο κεντρικός αντισυμβαλλόμενος να είναι σε θέση να προσδιορίζει τις θέσεις που τηρούνται για λογαριασμό κάθε έμμεσου πελάτη. Οι εν λόγω πληροφορίες βασίζονται στις πληροφορίες που αναφέρονται στο άρθρο 5 παράγραφος 4.
   4.   Το εκκαθαριστικό μέλος που παρέχει υπηρεσίες έμμεσης εκκαθάρισης ανοίγει και διατηρεί στον κεντρικό αντισυμβαλλόμενο τουλάχιστον τους ακόλουθους λογαριασμούς, σύμφωνα με το σχετικό αίτημα που υπέβαλε ο πελάτης:
   
               α)
            
            
               έναν διαχωρισμένο λογαριασμό για τον αποκλειστικό σκοπό της διακράτησης των περιουσιακών στοιχείων και των θέσεων των έμμεσων πελατών που τηρούνται σε λογαριασμό από το εκκαθαριστικό μέλος, όπως αναφέρεται στην παράγραφο 2 στοιχείο α)·
            
         
               β)
            
            
               έναν διαχωρισμένο λογαριασμό για τον αποκλειστικό σκοπό της διακράτησης των περιουσιακών στοιχείων και των θέσεων των έμμεσων πελατών κάθε πελάτη που τηρούνται σε λογαριασμό από το εκκαθαριστικό μέλος, όπως αναφέρεται στην παράγραφο 2 στοιχείο β)·
            
         5.   Το εκκαθαριστικό μέλος καθιερώνει διαδικασίες για τη διαχείριση της αθέτησης υποχρέωσης πελάτη που παρέχει υπηρεσίες έμμεσης εκκαθάρισης.
   6.   Το εκκαθαριστικό μέλος που τηρεί σε λογαριασμό τα περιουσιακά στοιχεία και τις θέσεις των έμμεσων πελατών, όπως αναφέρεται στην παράγραφο 2 στοιχείο α):
   
               α)
            
            
               διασφαλίζει ότι οι διαδικασίες που αναφέρονται στην παράγραφο 5 επιτρέπουν την άμεση ρευστοποίηση των εν λόγω των περιουσιακών στοιχείων και θέσεων λόγω αθέτησης υποχρέωσης πελάτη, συμπεριλαμβανομένης της ρευστοποίησης των εν λόγω περιουσιακών στοιχείων και θέσεων στο επίπεδο του κεντρικού αντισυμβαλλομένου, και περιλαμβάνει λεπτομερή διαδικασία για τη γνωστοποίηση, στους έμμεσους πελάτες, της αθέτησης υποχρέωσης του πελάτη, καθώς και του αναμενόμενου χρονικού διαστήματος που απαιτείται για τη ρευστοποίηση των περιουσιακών στοιχείων και των θέσεων των εν λόγω έμμεσων πελατών·
            
         
               β)
            
            
               μετά την ολοκλήρωση της διαδικασίας διαχείρισης της αθέτησης υποχρέωσης πελάτη, επιστρέφει αμελλητί στον εν λόγω πελάτη, για λογαριασμό των έμμεσων πελατών, τυχόν υπόλοιπο οφειλόμενο από τη ρευστοποίηση των εν λόγω περιουσιακών στοιχείων και θέσεων.
            
         7.   Το εκκαθαριστικό μέλος που τηρεί σε λογαριασμό τα περιουσιακά στοιχεία και τις θέσεις των έμμεσων πελατών, όπως αναφέρεται στην παράγραφο 2 στοιχείο β):
   
               α)
            
            
               περιλαμβάνει στις διαδικασίες που αναφέρονται στην παράγραφο 5:
               
                           i)
                        
                        
                           τις ενέργειες για τη μεταφορά των περιουσιακών στοιχείων και των θέσεων που τηρούνται από τον πελάτη που αθετεί υποχρέωση για λογαριασμό των έμμεσων πελατών του σε άλλον πελάτη ή εκκαθαριστικό μέλος·
                        
                     
                           ii)
                        
                        
                           τις ενέργειες για την καταβολή σε κάθε έμμεσο πελάτη του προϊόντος της ρευστοποίησης των περιουσιακών στοιχείων και των θέσεων του εν λόγω έμμεσου πελάτη·
                        
                     
                           iii)
                        
                        
                           λεπτομερή διαδικασία για τη γνωστοποίηση, στους έμμεσους πελάτες, της αθέτησης υποχρέωσης του πελάτη, καθώς και του αναμενόμενου χρονικού διαστήματος που απαιτείται για τη ρευστοποίηση των περιουσιακών στοιχείων και των θέσεων των εν λόγω έμμεσων πελατών·
                        
                     
         
               β)
            
            
               δεσμεύεται συμβατικά να κινεί τις διαδικασίες για να μεταφερθούν τα περιουσιακά στοιχεία και οι θέσεις που τηρούνται από πελάτη που αθετεί υποχρέωση για λογαριασμό των έμμεσων πελατών του σε άλλον πελάτη ή εκκαθαριστικό μέλος, που έχει οριστεί από τους σχετικούς έμμεσους πελάτες του πελάτη που αθετεί υποχρέωση, κατόπιν αιτήματος των εν λόγω έμμεσων πελατών και χωρίς τη λήψη συγκατάθεσης από τον πελάτη που αθετεί υποχρέωση. Αυτός ο άλλος πελάτης ή το άλλο εκκαθαριστικό μέλος υποχρεούται να δεχθεί τα εν λόγω περιουσιακά στοιχεία και τις θέσεις, μόνον εφόσον o άλλος πελάτης ή το άλλο εκκαθαριστικό μέλος έχει συνάψει προηγουμένως συμβατική σχέση με τους εν λόγω σχετικούς έμμεσους πελάτες, αναλαμβάνοντας μέσω αυτής σχετική δέσμευση·
            
         
               γ)
            
            
               διασφαλίζει ότι οι διαδικασίες που αναφέρονται στην παράγραφο 5 επιτρέπουν την άμεση ρευστοποίηση των εν λόγω περιουσιακών στοιχείων και θέσεων λόγω αθέτησης υποχρέωσης πελάτη, συμπεριλαμβανομένης της ρευστοποίησης των εν λόγω περιουσιακών στοιχείων και θέσεων στο επίπεδο του κεντρικού αντισυμβαλλομένου, σε περίπτωση που, για οποιονδήποτε λόγο, η μεταφορά που αναφέρεται στο στοιχείο β) δεν πραγματοποιηθεί εντός της προκαθορισμένης περιόδου μεταφοράς που προσδιορίζεται στη ρύθμιση έμμεσης εκκαθάρισης·
            
         
               δ)
            
            
               έπειτα από τη ρευστοποίηση των εν λόγω περιουσιακών στοιχείων και θέσεων, δεσμεύεται συμβατικά να κινεί τις διαδικασίες για την καταβολή του προϊόντος της ρευστοποίησης σε καθέναν από τους έμμεσους πελάτες·
            
         
               ε)
            
            
               σε περίπτωση που το εκκαθαριστικό μέλος δεν ήταν σε θέση να προσδιορίσει τους έμμεσους πελάτες ή να ολοκληρώσει την καταβολή του προϊόντος της ρευστοποίησης που αναφέρεται στο στοιχείο δ) σε καθέναν από τους έμμεσους πελάτες, επιστρέφει αμελλητί στον πελάτη, για λογαριασμό των έμμεσων πελατών, τυχόν υπόλοιπο οφειλόμενο από τη ρευστοποίηση των εν λόγω περιουσιακών στοιχείων και θέσεων.
            
         8.   Το εκκαθαριστικό μέλος προσδιορίζει, παρακολουθεί και διαχειρίζεται τυχόν ουσιαστικούς κινδύνους, που προκύπτουν από την παροχή υπηρεσιών έμμεσης εκκαθάρισης και μπορεί να επηρεάσουν την ανθεκτικότητά του σε αντίξοες εξελίξεις της αγοράς. Το εκκαθαριστικό μέλος καθιερώνει εσωτερικές διαδικασίες, προκειμένου να διασφαλίζει ότι οι πληροφορίες που αναφέρονται στο άρθρο 5 παράγραφος 8 δεν μπορούν να χρησιμοποιηθούν για εμπορικούς σκοπούς.
   Άρθρο 5
   Υποχρεώσεις πελατών
   1.   Ο πελάτης που παρέχει υπηρεσίες έμμεσης εκκαθάρισης προσφέρει στους έμμεσους πελάτες τη δυνατότητα να επιλέξουν μεταξύ τουλάχιστον εκείνων των ειδών λογαριασμών που αναφέρονται στο άρθρο 4 παράγραφος 2, και διασφαλίζει ότι οι εν λόγω έμμεσοι πελάτες είναι πλήρως ενημερωμένοι σχετικά με τα διάφορα επίπεδα διαχωρισμού και τους κινδύνους που συνδέονται με κάθε είδος λογαριασμού.
   2.   Ο πελάτης που αναφέρεται στην παράγραφο 1 αποδίδει ένα από τα είδη λογαριασμού που αναφέρονται στο άρθρο 4 παράγραφος 2 στους έμμεσους πελάτες που δεν έχουν επιλέξει είδος λογαριασμού εντός εύλογης προθεσμίας που καθορίζεται από τον πελάτη. Ο πελάτης ενημερώνει, χωρίς αναίτια καθυστέρηση, τον έμμεσο πελάτη σχετικά με τους κινδύνους που συνδέονται με το είδος λογαριασμού που του αποδόθηκε. Ο έμμεσος πελάτης δύναται, ανά πάσα στιγμή, να επιλέξει διαφορετικό είδος λογαριασμού, υποβάλλοντας σχετικό γραπτό αίτημα στον πελάτη.
   3.   Ο πελάτης που παρέχει υπηρεσίες έμμεσης εκκαθάρισης τηρεί χωριστά αρχεία και λογαριασμούς, που του επιτρέπουν να διακρίνει μεταξύ των ίδιων περιουσιακών στοιχείων και θέσεων και εκείνων που τηρεί για λογαριασμό των έμμεσων πελατών του.
   4.   Όταν τα περιουσιακά στοιχεία και οι θέσεις διαφόρων έμμεσων πελατών τηρούνται από το εκκαθαριστικό μέλος σε λογαριασμό, όπως αναφέρεται στο άρθρο 4 παράγραφος 2 στοιχείο β), ο πελάτης παρέχει στο εκκαθαριστικό μέλος, επί καθημερινής βάσεως, όλες τις αναγκαίες πληροφορίες, ούτως ώστε το εκκαθαριστικό μέλος να είναι σε θέση να προσδιορίζει τις θέσεις που τηρούνται για λογαριασμό κάθε έμμεσου πελάτη.
   5.   Ο πελάτης που παρέχει υπηρεσίες έμμεσης εκκαθάρισης, σύμφωνα με την επιλογή των έμμεσων πελατών του, ζητά από το εκκαθαριστικό μέλος να ανοίξει και να διατηρεί στον κεντρικό αντισυμβαλλόμενο τους λογαριασμούς που αναφέρονται στο άρθρο 4 παράγραφος 4.
   6.   Ο πελάτης παρέχει στους έμμεσους πελάτες του επαρκείς πληροφορίες, ούτως ώστε οι εν λόγω έμμεσοι πελάτες να είναι σε θέση να προσδιορίζουν τον κεντρικό αντισυμβαλλόμενο και το εκκαθαριστικό μέλος που χρησιμοποιείται για την εκκαθάριση των θέσεών τους.
   7.   Όταν τα περιουσιακά στοιχεία και οι θέσεις ενός ή περισσότερων έμμεσων πελατών τηρούνται σε λογαριασμό από το εκκαθαριστικό μέλος, όπως αναφέρεται στο άρθρο 4 παράγραφος 2 στοιχείο β), ο πελάτης περιλαμβάνει, στη ρύθμιση έμμεσης εκκαθάρισης με τους έμμεσους πελάτες του, όλους τους αναγκαίους όρους και προϋποθέσεις, για να διασφαλίζει ότι, σε περίπτωση αθέτησης υποχρέωσης του εν λόγω πελάτη, το εκκαθαριστικό μέλος μπορεί να επιστρέψει αμελλητί στους έμμεσους πελάτες το προϊόν της ρευστοποίησης των θέσεων και των περιουσιακών στοιχείων που τηρούνται για λογαριασμό των εν λόγω έμμεσων πελατών, σύμφωνα με το άρθρο 4 παράγραφος 7.
   8.   Ο πελάτης παρέχει στο εκκαθαριστικό μέλος επαρκείς πληροφορίες, ώστε να προσδιορίζει, να παρακολουθεί και να διαχειρίζεται τυχόν ουσιαστικούς κινδύνους, που προκύπτουν από την παροχή υπηρεσιών έμμεσης εκκαθάρισης και μπορεί να επηρεάσουν την ανθεκτικότητα του εκκαθαριστικού μέλους.
   9.   Ο πελάτης προβλέπει ρυθμίσεις προκειμένου να διασφαλίζει ότι, σε περίπτωση αθέτησης υποχρέωσης από πλευράς του, όλες οι πληροφορίες που έχει στην κατοχή του όσον αφορά τους έμμεσους πελάτες του καθίστανται αμέσως διαθέσιμες στο εκκαθαριστικό μέλος, συμπεριλαμβανομένης της ταυτότητας των έμμεσων πελατών που αναφέρονται στο άρθρο 5 παράγραφος 4.
   Άρθρο 6
   Απαιτήσεις για την παροχή υπηρεσιών έμμεσης εκκαθάρισης από έμμεσους πελάτες
   1.   Ένας έμμεσος πελάτης μπορεί να παρέχει υπηρεσίες έμμεσης εκκαθάρισης σε δεύτερους έμμεσους πελάτες, μόνον υπό την προϋπόθεση ότι τα μέρη που συμμετέχουν στις ρυθμίσεις έμμεσης εκκαθάρισης πληρούν μία από τις απαιτήσεις που προβλέπονται στην παράγραφο 2 και ότι πληρούνται όλες οι ακόλουθες προϋποθέσεις:
   
               α)
            
            
               ο έμμεσος πελάτης είναι αδειοδοτημένο/-η πιστωτικό ίδρυμα ή επιχείρηση επενδύσεων ή οντότητα εγκατεστημένη σε τρίτη χώρα, η οποία θα εθεωρείτο πιστωτικό ίδρυμα ή επιχείρηση επενδύσεων, εάν ήταν εγκατεστημένη στην Ένωση·
            
         
               β)
            
            
               ο έμμεσος πελάτης και ο δεύτερος έμμεσος πελάτης συνάπτουν, εγγράφως, ρύθμιση έμμεσης εκκαθάρισης. H ρύθμιση έμμεσης εκκαθάρισης περιλαμβάνει τουλάχιστον τους ακόλουθους συμβατικούς όρους:
               
                           i)
                        
                        
                           τους γενικούς όρους και τις προϋποθέσεις που αναφέρονται στο άρθρο 2 παράγραφος 1 στοιχείο β)·
                        
                     
                           ii)
                        
                        
                           τη δέσμευση του έμμεσου πελάτη να τηρήσει όλες τις υποχρεώσεις του δεύτερου έμμεσου πελάτη έναντι του πελάτη όσον αφορά τις συναλλαγές που καλύπτονται από τη ρύθμιση έμμεσης εκκαθάρισης·
                        
                     
         
               γ)
            
            
               τα περιουσιακά στοιχεία και οι θέσεις του δεύτερου έμμεσου πελάτη τηρούνται από το εκκαθαριστικό μέλος σε λογαριασμό, όπως αναφέρεται στο άρθρο 4 παράγραφος 2 στοιχείο α).
            
         Όλες οι πτυχές της ρύθμισης έμμεσης εκκαθάρισης που αναφέρεται στο στοιχείο β) τεκμηριώνονται σαφώς.
   2.   Για τους σκοπούς της παραγράφου 1, τα μέρη που συμμετέχουν σε ρυθμίσεις έμμεσης εκκαθάρισης πληρούν μία από τις ακόλουθες απαιτήσεις:
   
               α)
            
            
               το εκκαθαριστικό μέλος και ο πελάτης αποτελούν μέρος του ίδιου ομίλου, αλλά ο έμμεσος πελάτης δεν αποτελεί μέρος του εν λόγω ομίλου·
            
         
               β)
            
            
               ο πελάτης και ο έμμεσος πελάτης αποτελούν μέρος του ίδιου ομίλου, αλλά ούτε το εκκαθαριστικό μέλος ούτε ο δεύτερος έμμεσος πελάτης αποτελούν μέρος του εν λόγω ομίλου.
            
         3.   Για τις ρυθμίσεις έμμεσης εκκαθάρισης που συνάπτονται από μέρη τα οποία βρίσκονται στην κατάσταση που αναφέρεται στην παράγραφο 2 στοιχείο α):
   
               α)
            
            
               το άρθρο 4 παράγραφοι 1, 5, 6 και 8 εφαρμόζονται στον πελάτη, ως εάν ο εν λόγω πελάτης να ήταν εκκαθαριστικό μέλος·
            
         
               β)
            
            
               το άρθρο 2 παράγραφος 1 στοιχείο β), το άρθρο 5 παράγραφοι 2, 3, 6, 8 και 9 εφαρμόζονται στον έμμεσο πελάτη, ως εάν ο εν λόγω έμμεσος πελάτης να ήταν πελάτης.
            
         4.   Για τις ρυθμίσεις έμμεσης εκκαθάρισης που συνάπτονται από μέρη τα οποία βρίσκονται στην κατάσταση που αναφέρεται στην παράγραφο 2 στοιχείο β):
   
               α)
            
            
               το άρθρο 4 παράγραφοι 5 και 6 εφαρμόζονται στον πελάτη, ως εάν ο εν λόγω πελάτης να ήταν εκκαθαριστικό μέλος·
            
         
               β)
            
            
               το άρθρο 2 παράγραφος 1 στοιχείο β), το άρθρο 5 παράγραφοι 2, 3, 6, 8 και 9 εφαρμόζονται στον έμμεσο πελάτη, ως εάν ο εν λόγω έμμεσος πελάτης να ήταν πελάτης.
            
         Άρθρο 7
   Απαιτήσεις για την παροχή υπηρεσιών έμμεσης εκκαθάρισης από δεύτερους έμμεσους πελάτες
   1.   Ένας δεύτερος έμμεσος πελάτης μπορεί να παρέχει υπηρεσίες έμμεσης εκκαθάρισης σε τρίτους έμμεσους πελάτες, μόνον εάν πληρούνται όλες οι ακόλουθες προϋποθέσεις:
   
               α)
            
            
               ο έμμεσος πελάτης και ο δεύτερος έμμεσος πελάτης είναι αδειοδοτημένα/-ες πιστωτικά ιδρύματα ή επιχειρήσεις επενδύσεων ή οντότητες εγκατεστημένες σε τρίτη χώρα, οι οποίες θα εθεωρούντο πιστωτικό ίδρυμα ή επιχείρηση επενδύσεων, εάν οι εν λόγω οντότητες ήταν εγκατεστημένες στην Ένωση·
            
         
               β)
            
            
               το εκκαθαριστικό μέλος και ο πελάτης αποτελούν μέρος του ίδιου ομίλου, αλλά ο έμμεσος πελάτης δεν αποτελεί μέρος του εν λόγω ομίλου·
            
         
               γ)
            
            
               ο έμμεσος πελάτης και ο δεύτερος έμμεσος πελάτης αποτελούν μέρος του ίδιου ομίλου, αλλά ο τρίτος έμμεσος πελάτης δεν αποτελεί μέρος του εν λόγω ομίλου·
            
         
               δ)
            
            
               ο δεύτερος έμμεσος πελάτης και ο τρίτος έμμεσος πελάτης συνάπτουν, εγγράφως, ρύθμιση έμμεσης εκκαθάρισης. H ρύθμιση έμμεσης εκκαθάρισης περιλαμβάνει τουλάχιστον τους ακόλουθους συμβατικούς όρους:
               
                           i)
                        
                        
                           τους γενικούς όρους και τις προϋποθέσεις που αναφέρονται στο άρθρο 2 παράγραφος 1 στοιχείο β)·
                        
                     
                           ii)
                        
                        
                           τη δέσμευση του δεύτερου έμμεσου πελάτη να τηρήσει όλες τις υποχρεώσεις του τρίτου έμμεσου πελάτη έναντι του έμμεσου πελάτη όσον αφορά τις συναλλαγές που καλύπτονται από τη ρύθμιση έμμεσης εκκαθάρισης·
                        
                     
         
               ε)
            
            
               τα περιουσιακά στοιχεία και οι θέσεις του τρίτου έμμεσου πελάτη τηρούνται από το εκκαθαριστικό μέλος σε λογαριασμό, όπως αναφέρεται στο άρθρο 4 παράγραφος 2 στοιχείο α).
            
         Όλες οι πτυχές της ρύθμισης έμμεσης εκκαθάρισης που αναφέρεται στο πρώτο εδάφιο στοιχείο δ) τεκμηριώνονται σαφώς.
   2.   Σε περίπτωση που δεύτεροι έμμεσοι πελάτες παρέχουν υπηρεσίες έμμεσης εκκαθάρισης σύμφωνα με την παράγραφο 1:
   
               α)
            
            
               το άρθρο 4 παράγραφοι 1, 5, 6 και 8 εφαρμόζονται τόσο στον πελάτη όσο και στον έμμεσο πελάτη, ως εάν να ήταν εκκαθαριστικά μέλη·
            
         
               β)
            
            
               το άρθρο 2 παράγραφος 1 στοιχείο β), το άρθρο 5 παράγραφοι 2, 3, 6, 8 και 9 εφαρμόζονται τόσο στον έμμεσο πελάτη όσο και στον δεύτερο έμμεσο πελάτη, ως εάν να ήταν πελάτες.
            
         Άρθρο 8
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Σεπτεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 84.
   
      (2)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
   
      (3)  Οδηγία 98/26/ΕΚ του Ευρωπαϊκού Κοινοβουλίου και του Συμβουλίου, της 19ης Μαΐου 1998, σχετικά με το αμετάκλητο του διακανονισμού στα συστήματα πληρωμών και στα συστήματα διακανονισμού αξιογράφων (ΕΕ L 166 της 11.6.1998, σ. 45).
   
      (4)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).